মত্ত অবস্থায় আবারও পুলিশকে মারধরের ঘটনা ঘটল শহরে। সোমবার রাতে ভারতীয় জাদুঘরের সামনে চারজন তরুণ-তরুণীকে মদ্যপান এবং অশালীন আচরণ করতে বারণ করায় প্রহৃত হলেন এক পুলিশকর্মী। এই ঘটনায় দুই যুবককে গ্রেফতার করা হয়েছে। ধৃতদের নাম তরণজিৎ সিংহ এবং সঞ্জয় দত্ত। তাদের সঙ্গী দুই তরুণীকে আটক করা হলেও পরে তাঁদের ছেড়ে দেওয়া হয়। ধৃতদের বিরুদ্ধে সরকারি কর্মচারির কাজে বাধা এবং মারধরের অভিযোগ এনেছে পুলিশ। 
পুলিশ জানিয়েছে, সোমবার রাত সাড়ে ১১টা নাগাদ চৌরঙ্গি রোডে ভারতীয় জাদুঘরের সামনে গাড়ি রেখে মদ্যপান করছিল তরণজিৎ এবং সঞ্জয়। সঙ্গে দুই তরুণীও ছিলেন। অভিযোগ, মদ্যপান করতে করতে তারা প্রকাশ্যেই অশালীন আচরণ করছিল। স্থানীয় এক ব্যক্তি ১০০ ডায়ালে ফোন করে অভিযোগ জানান। খবর পেয়ে নিউ মার্কেট থানার টহলদারি ভ্যান সেখানে গিয়ে ওই চারজনকে বাধা দিলে পুলিশকর্মীদের সঙ্গে বচসায় জড়িয়ে পড়ে অভিযুক্ত দু’জন। বচসা চলাকালীন আচমকাই এক পুলিশকর্মীকে ধাক্কা মারে এক যুবক। ওই পুলিশকর্মীর কোমরে থাকা ‘সার্ভিস রিভলভার’ও কেড়ে নেওয়ার চেষ্টা হয়। সঙ্গে সঙ্গে মত্ত দু’জনকে ধরে ফেলেন অন্যান্য পুলিশকর্মীরা।
ইতিমধ্যে খবর দেওয়া হয় রাতে শহরে মহিলা পুলিশের টহলদারি দল ‘শক্তি’কে। মহিলা পুলিশের দলটি ঘটনাস্থলে এসে ওই দুই যুবতীকে আটক করে। ওই ঘটনা প্রসঙ্গে অতিরিক্ত কমিশনার (৩) সুপ্রতিম সরকার বলেন, ‘‘চারজনে অশ্লীল আচরণ করছে বলে খবর পেয়ে পুলিশ ঘটনাস্থলে গেলে তারা একজন অফিসারের উর্দি ধরে টানাটানি করে। অভিযুক্ত দু’জনকে গ্রেফতার করা হয়েছে।’’
প্রসঙ্গত, এর আগেও রাতের শহরে মহিলাদের হাতে পুলিশের আক্রান্ত হওয়ার একাধিক ঘটনা ঘটেছে। বেশ কিছুদিন আগে গড়িয়াহাটে গভীর রাতে এক মত্ত মহিলাকে সামলাতে ফুটপাতবাসী এক মহিলার সাহায্য নিয়েছিল পুলিশ। এরকম ঘটনার মোকাবিলার জন্য ‘শক্তি’ নামে মহিলা পুলিশের একটি টহলদারি দল গঠিত হয়েছে।